b'\n_START_ARTICLE_\nPengajian gender\n_START_PARAGRAPH_\nPengajian Gender merupakan satu bidang yang merentas disiplin akademik mengenai hubungan, identiti dan peranan perempuan dan lelaki dalam budaya, politik, agama, dan ekonomi. Penggiat Pengajian Gender berminat untuk memperkayakan dan mentransformasikan ilmu pengatahuan sejagat kerana merasa wanita telah diabaikan atau diketepikan dalam ilmu pengetahuan dan bidang-bidang seperti sejarah, falsafah, sastera dan sains. Ini dilakukan dengan memperkenalkan fahaman feminisme kepada sistem-sistem penghasilan ilmu (epistemologi) bagi mencabar bias dan corak pengagihan ilmu yang bersifat androsentrik. Juga dikenali sebagai Pengajian Wanita, bidang ini meletakkan wanita sebagai \xe2\x80\x98pusat\xe2\x80\x99 dalam penjanaan ilmu atau "ginosentrik". _NEWLINE_Penggiat Pengajian Gender mempunyai pendirian kritikal terhadap bidang-bidang sosial yang \xe2\x80\x9cbuta\xe2\x80\x9d kepada gender (gender-blind). Pengajian Gender menukar arah tumpuan daripada corak penghasilan ilmu pengetahuan yang androsentrik kepada suatu perspektif di mana idea-idea, pengalaman, keperluan dan minat wanita yang berlainan daripada lelaki dijadikan tumpuan penghasilan ilmu pengetahuan.\n_START_SECTION_\nSejarah penubuhan Pengajian Gender\n_START_PARAGRAPH_\nAsal usul Pengajian Gender bermula semenjak kenaikan \xe2\x80\x98gelombang\xe2\x80\x99 gerakan feminisme kedua di Amerika Syarikat dan Great Britain pada perhujungan tahun 1960-an. Pada waktu itu, penubuhan Pengajian Wanita sebagai kursus universiti merupakan satu tindakan yang bersifat politikal dan radikal.  Kursus-kursus awal yang ditubuhkan dalam Pengajian Wanita/Gender adalah mengenai kesihatan dan sejarah wanita, dan kursus penampilan diri bagi menerapkan pendirian yang lebih tegas. Program pasca-ijazah/sarjana/MA dalam Pengajian Wanita pertama ditawarkan di Cornell University, California State University pada tahun 1970-an dan University of Kent di UK pada 1980. Pada mulanya, kursus Pengajian Wanita ditawarkan untuk memecahkan perbezaan antara dewan kuliah dan kehidupan seharian. Pengajian Wanita ditawarkan kepada wanita yang meneruskan pendidikan ke universiti dan wanita dewasa yang sudah bekerja sebagai kursus yang memberi pencerahan kepada mereka mengenai status mereka dalam masyarakat.\n_START_SECTION_\nMatlamat pedagogi Pengajian Gender\n_START_PARAGRAPH_\nMatlamat pedagogi (yakni teori dan sistem pengajaran) Pengajian Gender adalah mengubah definisi seorang \xe2\x80\x98pakar\xe2\x80\x99 dan \xe2\x80\x98murid\xe2\x80\x99. Secara lazimnya, \xe2\x80\x98murid\xe2\x80\x99 digambarkan sebagai tabula rasa atau kain putih yang jahil - peranan seorang murid adalah untuk menelan maklumat tanpa berfikiran kritikal. Seorang \xe2\x80\x98pakar\xe2\x80\x99 biasanya digambarkan sebagai ilmuwan yang mempunyai kuasa dan tidak boleh dipertikaikan. Tetapi seorang \xe2\x80\x98pakar\xe2\x80\x99 bukan Tuhan. Dalam Pengajian Gender, interaksi antara murid dan pengajarnya adalah lebih dinamik dan saling memanfaatkan dan mempelajari dengan satu sama lain. Matlamat terbesar Pengajian Gender adalah untuk memperkasakan individu yang tertindas melalui ilmu pengetahuan.\n_START_SECTION_\nIlmu pengetahuan yang bersifat androsentrik\n_START_PARAGRAPH_\nMaksud \xe2\x80\x98androsentrik\xe2\x80\x99 di sini tidak bererti berfokuskan lelaki semata-mata. Androsentrisme terdiri daripada perkataan Yunani kuno \xe2\x80\x98andro\xe2\x80\x99 (\xe1\xbc\x80\xce\xbd\xce\xae\xcf\x81) untuk lelaki. Maka, androsentrisme meletakkan sudut pandangan lelaki sebagai sudut pandangan sejagat (universal worldview). Pendekatan feminis pula mempersoal dan mempertikaikan segala ilmu yang bersifat \xe2\x80\x98objektif\xe2\x80\x99. Pendapat atau hasil kajian yang \xe2\x80\x98objektif\xe2\x80\x99 bermakna ia mengikuti kaedah yang sistematik atau saintififik untuk mendapatkan maklumat tertentu. Oleh yang demikian, pendapat dan hasil kajian yang \xe2\x80\x98objektif\xe2\x80\x99 tidak dipengaruhi atau \xe2\x80\x98dicemari\xe2\x80\x99 oleh bias dan unsur-unsur yang tidak rasional seperti emosi._NEWLINE_Ilmu yang bersifat androsentrik juga menitikberatkan pemikiran yang rasional dan penaakulan (akal). Dalam kata lain, pemikiran yang rasional berfokuskan minda seorang individu sahaja. Ini bermakna pemikiran yang rasional meletakkan cara-cara untuk mengetahui atau pendekatan epistemologi yang lain (melalui emosi dan pancaindera selain penglihatan) di taraf yang lebih rendah. Pendapat dan hasil pencarian ilmu yang \xe2\x80\x98objektif\xe2\x80\x99 dikira sahih, kukuh dan muktamad kerana ia tidak \xe2\x80\x98dicemari\xe2\x80\x99 prejudis dan emosi seseorang. Mengikut penelitian feminis, konsep \xe2\x80\x98objectivity\xe2\x80\x99 menyembunyikan prejudis dan bias pendapat dan hasil pencarian ilmu seseorang.\n_START_SECTION_\nDaripada \xe2\x80\x98wanita\xe2\x80\x99 ke \xe2\x80\x98gender\xe2\x80\x99\n_START_PARAGRAPH_\nTumpuan yang diberikan kepada kategori \xe2\x80\x98wanita\xe2\x80\x99 sahaja kurang prihatin kepada konsep maskuliniti dan isu-isu transgender atau genderqueer (tidak memihak kepada femininiti atau maskuliniti). Kategori \xe2\x80\x98gender\xe2\x80\x99 adalah lebih sesuai kerana ia lebih peka kepada hubungan antara wanita dan lelaki dalam masyarakat. Kategori \xe2\x80\x98gender\xe2\x80\x99 boleh memperluaskan penyertaan dan sumbangan lelaki, transgender, golongan interseks, dan genderqueer ke dalam Pengajian Gender. Tetapi mengikut Victoria Robinson (1993), kategori \xe2\x80\x98gender\xe2\x80\x99 boleh menyumbang kepada ketidaknampakan wanita (invisibility of women) kerana \xe2\x80\x98wanita\xe2\x80\x99 sebagai kategori kurang diutamakan.\n_START_SECTION_\nCabaran Pengajian Gender dalam institusi pengajian tinggi\n_START_PARAGRAPH_\nOleh kerana kursus Pengajian Wanita berasal daripada aktivisme gerakan feminis, pengajaran dan pembelajaran Pengajian Wanita mempunyai unsur yang politikal dan radikal. Di Malaysia, \xe2\x80\x98feminisme\xe2\x80\x99 masih mempunyai sambutan yang negatif kerana faktor-faktor sosial dan kurangnya pendedahan. Persepsi yang negatif ini boleh menjejaskan objektif kursus yakni yang meningkatkan kesedaran menggunakan pendekatan feminis. Oleh kerana Pengajian Gender mengkaji status dan sumbangan wanita dan menganalisis peranan gender dalam fenomena sosial, ia secara tidak langsung menyebalahi pendekatan feminis. Dengan kata lain, Pengajian Gender menegakkan bias \xe2\x80\x93 yakni bias yang bersifat feminis untuk memberi pencerahan kepada isu-isu gender dalam masyarakat. Cabaran besar Pengajian Gender adalah ia melibatkan perbincangan isu-isu yang sensitif dan boleh menyinggung perasaan seperti agama, homoseksualiti, pengguguran anak dan sebagainya. Lantas, perbincangan juga dikendalikan dengan menggunakan sudut pandangan feminis. Walaupun sensitif, hasil daripada perbincangan sebaik-baiknya adalah untuk keadilan sosial'